Mammas èn er be umans

Dad Aita Dermon-Stupan 

Puspè è’l passà per in onn, il di da la mamma. 
Avain nus tancà motivaziun per l’onn che vegn? Avain nus survegnì flurs e regals, per ina giada betg stuì cuschinar la dumengia? Han ils uffants zambregià insatge bellin en scola u en scolina? Han els fatg sin proposta dal bab almain in dissegn u scrit ina charta? Ha almain mintgina da nus survegnì in bitsch cun ils pleds: Grazia, mamma. 
Grazia per tge? Grazia perquai che nus avain schendrà, purtà e parturì noss uffant? Jau crai che nagina mamma na fetschia quai per amur da l’uffant mabain en emprima lingia per cuntentar ses agens giavischs. Ozendi qua tar nus nagina dunna nun è sfurzada da vegnir mamma. 
Grazia perquai che nus dain a noss uffants in suttetg e da mangiar? Jau manegel che quai sa chapescha da sez. 
Grazia perquai che nus essan qua per els, als accumpagnain, sustegnain, tgirain, amain? Ston ins spetgar engraziament per quai ch’ins ama? Amur è bain insatge ch’ins dat e retschaiva senza calcular. Dar e prender tegnan la ballantscha e nagin che na sto egualisar il quint pli tard. 
Grazia perquai che nus essan di e notg enturn els, als scuain tut la crappa or da via, lavurain sco mez narras per als porscher tut las pussaivladads da noss temp, accumplin tut lur giavischs e projectain anc ils noss en els? Cunquai na servin nus bler ad els. 
Tge vul ins pia mintg’onn cun questas onuraziuns? Ha insatgi l’impressiun che las mammas vegnian surduvradas? Ha insatgi noscha conscienza envers ellas. Tgi? Cumenzà hai cun Ann Jarvis, ina dunna americana. Il di da la mort da sia tant amada mamma ha ella engirà da procurar che quel di daventia in di d’onur per tut las mammas dal mund. Ella è s’engaschada per quest’idea nov onns la lunga instancablamain tant che il 1914 il president dals Stadis Unids da quellas uras ha declerà ils 9 da matg, u la segunda dumengia da matg uffizialmain sco «di da la mamma». 
Jau ma dumond sche nossa buna Ann Jarvis nun ha gì l’occasiun dad esser engraziaivla a sia mamma durant che quella viveva anc? E perquai che Ann Jarvis ha gì ina buna mamma (blers han bunas mammas) na chapesch jau betg che tuts ston ludar lur mamma gist quel di. E reusseschi insumma a tut las mammas dad esser «bunas mammas»? 
En mintga cas paucs onns pli tard ha Ann Jarvis sezza stuì constatar che sia idea vegn interpretada fallidamain. Tants auters han cumenzà a profitar dal «di da la mamma». Ella ha purtà plogn davant dretgira e pers in process suenter l’auter ed uschia plan planet pers er tut sia facultad. 1948 è ella morta en ina chasa da paupers dischillusa.. 
Sia idea dentant ha vivì vinavant. Memia bain gieva ella a prà cun il patratgar da nossa societad: Igl è bain vair che las mammas sacrifitgeschan lur vita per lur famiglias. Quai è flot e cumadaivel. Ludain ed engraziain per quai ad ellas ed ellas vegnan a far uschia vinavant. 
mai para quai sco dressar chavals cun zutger! Vulain nus ans laschar plaschair insatge uschia? Nus savain bain sezzas crear noss dis! Mintgina individualmain. Quai èn lur dretgs dis da mammas! 
Jau sai da bleras mammas che na tegnan nagut da quest di. Ellas han emprendì da sa defender mintgadi per lur dretgs persunals e pretendan er da lur confamigliars da contribuir il lur per il bainesser famigliar. 
La en il chalender figurescha mintg’onn puspè il «di da la mamma» e mintg’onn vegni fatg in tam tam londerora, mintg’onn vegnan intimads uffants che regalan da cor gugent dad educaturAs da regalar insatge a lur mammas per quel di. Tgenina mamma ha quel mument il cor da refusar strictamain quai che ses uffant la tanscha cun egls glischants? Nus acceptain pia ina giada dapli per na dischillusiunar a tschels. È quai il senn da la chaussa? 
Mammas, ussa avain nus in onn peda da far clar a nossas famiglias che nus na veglian betg quest di da laudavaglias, che nus fetschian er be quai che nus possian e prendian er il dretg da buc far insatge, sche nus na vulain. Jau hai mirveglias quant ditg ch’i dat anc il «di da la mamma». 
Dal rest, nagut encunter in regalin spontan, quai fa a mintgin plaschair, na be a las mammas.